## L’Aeroport de Castelló adjudica tres rutes noves a Budapest, Cracòvia i Palma per a 2025 i la prolongació de la de Madrid durant tres anys

*** Ryanair resulta adjudicatària de les noves línies amb l'Europa central, i Air Nostrum de les connexions amb Madrid i Palma
* Vicente Martínez Mus recalca els objectius de “millorar la connectivitat aèria de Castelló i reforçar l’activitat comercial de l’aeroport”**

La societat pública Aeroport de Castelló (Aerocas) ha acordat adjudicar tres noves connexions amb Budapest, Cracòvia i Palma, que entraran en funcionament en 2025, així com la prolongació de la ruta de Madrid durant els pròxims tres anys.

El conseller de Medi Ambient, Infraestructures i Territori, Vicente Martínez Mus, ha manifestat la seua satisfacció per la consecució de noves rutes per a Castelló, “ja que responen als objectius del Consell de millorar la connectivitat aèria de la província, reforçar l’activitat comercial de l’aeroport i afavorir l’obertura de nous mercats emissors”.

D’una banda, Aerocas ha adjudicat a l’aerolínia Ryanair sengles rutes a Budapest i Cracòvia, que operaran a partir de la pròxima campanya estival amb dos freqüències setmanals. El contracte té una duració de quatre anys i s’ha articulat a través d’una campanya de consolidació en els mercats europeus focalitzada en destinacions de l’Europa central.

D’altra banda, la companyia Air Nostrum ha resultat adjudicatària del contracte per a operar la ruta de Madrid durant els pròxims tres anys i posar en marxa una nova línia estival a Palma a partir de 2025.

La ruta de Madrid serà de caràcter anual, disposarà de quatre freqüències setmanals i garantix més de 70 connexions nacionals i internacionals, a través de l’aeroport Adolfo Suárez Madrid-Barajas. La ruta de Palma operarà durant set setmanes en temporada d’estiu amb dos freqüències setmanals.

Les noves connexions reforçaran l’oferta de vols de l’aeroport de Castelló, que en este 2024 opera connexions regulars amb onze destinacions. A més de les noves rutes per a 2025, Aerocas ja té tancades sengles connexions amb París i Stuttgart a partir de 2026.

Fecha: 08/10/2024